It-Tieni Pitazz – Paragrafi 791-800 Riżoluzzjoni ġenerali: kalma interna, skiet. Aħbini, Ġesu', fil-fond tal-ħniena Tiegħek, u mbagħad ħalli l-proxxmu tiegħi jiġġudikani kif irid. M'għandi qatt nitkellem dwar l-esperjenzi tiegħi. Fit-tbatija, għandi nfittex serħan fit-talb. Fid-dubji, ukoll fl-iċken wieħed, għandi nfittex biss il-parir tal-konfessur tiegħi. Irrid li qalbi tkun dejjem miftuħa sabiex tilqa' t-tbatijiet tal-oħrajn, u ngħarraq it-tbatijiet tiegħi stess fil-Qalb Divina sabiex ħadd ma jinduna bihom minn barra, sakemm hu possibli. Irrid dejjem nipprova nżomm il-bilanċ u l-kalma, ikunu kemm ikunu mqallbin iċ-ċirkostanzi. M'għandi nħalli xejn iqalleb il-kalma u s-skiet intern tiegħi. Xejn ma jista' jħabbatha mal-paċi fir-ruħ. Meta jakkużawni b'xi ħaġa li ma nkunx ħatja tagħha, ma nispjegax lili nnifsi; jekk is-Superjura tkun trid issir taf il-verita', jekk kellix raġun jew le, inħalliha ssir taf mingħand l-oħrajn iktar milli mingħandi. Jiena naħseb biss biex naċċetta kollox b'dispożizzjoni interna li tkun umli. Dan l-Avvent ngħaddih skont id-direttivi mogħtija minn Omm Alla: fil-manswetudni u fl-umilta'. Qiegħda nerġa' ngħix dawn il-mumenti flimkien mal-Madonna. Qiegħda nistenna b'xenqa kbira l-wasla tal-Mulej. Ix-xewqat tiegħi huma kbar. Jiena nixtieq li l-umanita' kollha ssir taf lill-Mulej. Nixtieq inħejji n-nazzjonijiet kollha għall-miġja tal-Verb Inkarnat. O Ġesu', agħmel li l-għajn tal-ħniena Tiegħek tfawwar b'abbundanza ikbar, għax l-umanita' hi marida serjament u għalhekk għandha iktar bżonn mis-soltu tal-kumpassjoni Tiegħek. Inti baħar bla qiegħ ta' ħniena għalina l-midinbin; u iktar ma hi kbira l-miżerja, iktar għandna jedd fuq il-ħniena Tiegħek. Inti għajn li tagħmel il-ħlejjaq kollha kuntenti permezz tal-ħniena nfinita Tiegħek. Illum (id-9 ta' Diċembru 1936), ser nitlaq għal Pradnik, ftit 'l barra minn Krakovja, għall-kura. Għandi noqgħod hemmhekk tliet xhur. Qiegħda niġi mibgħuta hemmhekk bil-premura kbira tas-superjuri tiegħi, speċjalment il-Madre Ġenerali għażiża tagħna (Michael), li tant tieħu ħsieb lis-sorijiet li jkunu morda. Jiena aċċettajt il-favur li għamluli li jagħtuni din il-kura, imma ninsab rassenjata bis-sħiħ mar-rieda ta' Alla. Inħalli f'idejn Alla li jagħmel bija dak li jogħġbu. Ma nixtieq xejn ħlief li nwettaq ir-rieda qaddisa Tiegħu. Qiegħda ningħaqad ma' Omm Alla, tielqa minn Nażaret u sejra Betlem. Ser inqatta' l-Milied hemmhekk fost nies li ma nafhomx, imma flimkien ma' Ġesu', Marija u Ġużeppi, għax dik hi r-rieda ta' Alla. Qiegħda nipprova nagħmel ir-rieda ta' Alla f'kollox. Ma nixtieqx li nerġa' nirpilja saħħti iktar milli nixtieq il-mewt. Nafda lili nnifsi kompletament fil-ħniena nfinita Tiegħu u, bħal tifla żgħira, qiegħda ngħix fl-ikbar paċi. Qiegħda nipprova biss nagħmel li mħabbti għalih issir iktar profonda u safja, li l-ħarsa divina Tiegħu tkun tista' titpaxxa bija. . . Il-Mulej qalli ngħid din il-kurunella għal disat ijiem qabel il-Festa tal-Ħniena. Għandha tibda fil-Ġimgħa l-Kbira. Permezz ta' din in-novena, Jiena nagħti kull grazzja possibli lill-erwieħ. Meta għelbitni xi ftit il-biża' li kelli noqgħod barra mill-komunita' waħdi għal tant żmien, Ġesu' qalli, Ma tkunx waħdek, għax Jiena miegħek dejjem u kullimkien. Fejn Qalbi, tibża' minn xejn. Jiena stess il-kawża tat-tluq tiegħek. Kun af li għajnejja jsegwu kull mossa ta' qalbek b'attenzjoni kbira. Qiegħed nwarrbek mill-oħrajn sabiex Jiena stess inkun nista' niffurmalek qalbek skont il-pjanijiet Tiegħi għall-futur. Minn xiex qiegħda tibża? Jekk inti qiegħda Miegħi, min ser jissogra jmissek? Xorta waħda, Jiena nieħu gost li inti qiegħda tafdali f'idejja l-biżgħat tiegħek, binti. Kellimni fuq kollox b'mod kompletament sempliċi u uman; b'dan il-mod inti tagħtini ferħ kbir. Jiena nifhmek għax Jiena Alla- Bniedem. Din il-lingwa sempliċi ta' qalbek togħġobni iktar mill-innijiet li ġew miktuba ad unur Tiegħi. Kun af, binti, li iktar ma jkun sempliċi l-kliem tiegħek, iktar inti tiġbidni lejk. U issa, ibqa' fil-paċi qrib ta' Qalbi. Itlaq il-pinna minn idejk u lesti biex titlaq. 9 ta' Diċembru 1936. Dalgħodu tlaqt għal Pradnik. Swor Chrysostom saqitni sa hawnhekk. Għandi kamra privata għalija; qisni Karmelitana. X'ħin telqet Swor Chrysostom u sibt ruħi waħdi, intlift fit-talb u afdajt lili nnifsi fil-ħarsien speċjali ta' Omm Alla. Hi biss dejjem miegħi. Hi, ta' Omm twajba li Hi, tħarisni fil-provi u fl-isforzi tiegħi kollha. F'daqqa waħda, rajt lill-Mulej Ġesu', li qalli, Kun fil-paċi, binti. Ara, m'intix waħdek. Qalbi qiegħda tħarsek. Ġesu' mlieni bis-saħħa li għandi bżonn dwar ċerta persuna. Inħoss is-saħħa ġewwa ruħi. Prinċipji morali. Jekk wieħed ma jkunx jaf x'inhu l-aħjar, wieħed għandu jieqaf jaħseb, jikkonsidra l-ħaġa u jfittex parir, għax wieħed m'għandux jaġixxi b'kuxjenza mimlija dubji. Meta ma tkunx ċerta minnek innifsek, għid lilek innifsek: "Nagħmel x'nagħmel ikun sewwa. Għandi l-intenzjoni li nagħmel is-sewwa." Il-Mulej Alla jaċċetta dak li aħna nikkonsidrawh li hu tajjeb u l-Mulej Alla jaċċettah ukoll u jikkonsidrah li hu tajjeb. Wieħed m'għandux jinkwieta jekk, wara xi żmien, jara li dawn l-affarijiet mhumiex sewwa. Alla jħares lejn l-intenzjoni li nibdew biha, u jippremjana skont din il-ħaġa. Dan huwa prinċipju li għandna nimxu fuqu.
Djarju ta' Swor Fawstina – It-2 Pitazz (par.791-800)